Trygfondens Kystlivredning fik ikke behov for at redde badegæster i land på sæsonens første weekend.

Weekendens lune vejr med høje temperaturerne og bagende sol fristede mange nordjyder til at dyppe tæerne i havet. Men selv om bølgerne var fyldt med sommerkåde børn og voksne, gav det ikke anledning til redningsaktioner hos livredderne langs strandene. - Vi kunne ikke have ønsket os en bedre vejrmæssig start på badesæsonen, og selvom der var mange mennesker i vandet, foregik det stille og roligt, og uden at nogen var i fare, siger René Højer, projektchef i TrygFonden. På ingen af de seks strande, hvor Trygfonden har udstationeret livreddere, var der såkaldte "livreddende aktioner". Situationer, hvor en person er i livsfare. Det viser nye tal fra Trygfondens Kystlivredning. Kun på Tornby Strand, Palmestranden og Sønderstrand var der førstehjælpsaktioner - fem ialt. Derudover var der i hele Nordjylland 12 forebyggende indsatser, hvor livredderne har været ude i vandet for at advare folk, der for eksempel har taget et badedyr med i vandet, og 540 oplysende indsatser med gode råd til de badende. Følg anvisninger Hvis du vil sikre dig selv og dine børn en tryg badetur sommeren over, anbefaler Trygfonden, at du bader mellem de opsatte flag. - Livredderne vurderer løbende, hvor på stranden der er sikrest at bade, og de flytter derfor nogle gange på flagene, som markerer badeområdet. Strømforholdene kan ændre sig, og derfor står flagene ikke altid samme sted. Når du bader mellem flagene, har du en ekstra sikkerhed for, at du ikke pludselig bliver overrasket af et revlehul, og livredderne har hele tiden et øje på alle, som bader i zonen, siger Trygfondens projektchef. Vejret denne uge er noget lunefuldt og indbyder måske ikke til den helt store badeseance. Men det bliver der rig mulighed for periodevis resten af sommeren. - Selvom vejret ser mere ustadigt ud i den kommende uge, er badevandet særdeles lunt i forhold til en normal dansk sommer. Så der er stadig gode muligheder for at få en dukkert, selvom solen gemmer sig bag skyerne, fortæller René Højer, projektchef i TrygFonden.